**KRITERIJI PREVERJANJA IN OCENJEVANJA ZNANJA PRI SLOVENŠČINI**

**OD 6. DO 9. RAZREDA**

Učenci pri pouku slovenščine razvijajo predvsem štiri osnovne sporazumevalne zmožnosti: poslušanje, branje, govorjenje in pisanje. Tudi preverjanje in ocenjevanje je zato osredotočeno na te dejavnosti.

Okvirni kriteriji preverjanja in ocenjevanja za te štiri sporazumevalne zmožnosti:

* poslušanje: razumevanje poslušanega;
* branje: tehnika branja, izraznost branja, razumevanje prebranega;
* govorjenje: smiselnost besedila, razumljivost, jezikovna ustreznost in pravilnost, izražanje;
* pisanje: smiselnost besedila, razumljivost, jezikovna pravilnost, upoštevanje značilnosti besedilne vrste, ustvarjalnost, slogovna ustreznost.

PREVERJANJE ZNANJA

S preverjanjem znanja se zbirajo informacije o tem, kako učenec dosega cilje oz. standarde znanja iz učnega načrta, in ni namenjeno ocenjevanju. Pri urah slovenščine znanje preverjamo pred obravnavo nove teme (ugotavljanje predznanja), med obravnavo (sprotno preverjanje) in po obravnavi nove teme (končno preverjanje). Pri sprotnem preverjanju pozornost namenjamo obvladovanju posameznih sporazumevalnih dejavnosti, pri končnem pa opazujemo doseganje ciljev in standardov znanja iz učnega načrta. Po obravnavi tematskega sklopa znanje preverimo tudi celostno (učni listi, kvizi …).

OCENJEVANJE ZNANJA

Ocenjevanje znanja je ugotavljanje in vrednotenje, v kolikšni meri učenec dosega cilje

oz. standarde znanja iz učnega načrta ter se opravi po obravnavi novih vsebin in po preverjanju znanja. Učenec mora biti v šolskem letu ocenjen najmanj šestkrat; število pisnih ocen ne sme presegati števila ustnih ocen.

Pisno ocenjevanje napovemo na začetku ocenjevalnega obdobja in je zabeleženo v šolskem koledarju. Ustno ocenjevanje za posamezno učno skupino napovemo en teden pred začetkom takega ocenjevanja.

**Učenci morajo obvladati tudi vsebine, ki so jih usvojili v predhodnih obdobjih, saj le tako lahko pokažejo celostno znanje o jeziku/književnosti.**

KRITERIJI ZA PISNO OCENJEVANJE ZNANJA

Pri pisnem ocenjevanju znanja (testna oblika) veljajo naslednji kriteriji:

0–49 % = nezadostno (1)

50–62 % = zadostno (2)

63–76 % = dobro (3)

77–89 % = prav dobro (4)

90–100 % = odlično (5)

Tvorbne naloge (poustvarjanje ob danem umetnostnem besedilu, tvorba neumetnostnih

besedil, spisi) ocenjujemo celostno (vsebina, smiselnost, razumljivost besedila,

domiselnost/ustvarjalnost, upoštevanje značilnosti besedilne vrste, slogovna ustreznost in jezikovna pravilnost, zgradba, čitljivost, urejenost), po potrebi tudi analitično. Natančnejše kriterije učenci dobijo sproti.

**Če je učenec na dan ocenjevanja odsoten, je ocenjen najpozneje drugo uro, ko ima na urniku slovenščino.**

KRITERIJI ZA USTNO OCENJEVANJE ZNANJA

Pri ustnem ocenjevanju znanja upoštevamo posebnosti posameznega učenca. Ocenjujemo njegovo razumevanje, izražanje, doživljanje, sposobnost analize ter uporabo ustreznih strokovnih pojmov.

Kriteriji:

* učenec ne pokaže znanja ali ne želi odgovarjati = nezadostno (1)
* učenec ob pomoči učitelja odgovori vsaj na polovico vprašanj = zadostno (2)
* učenec odgovori na polovico vprašanj ob delni pomoči učitelja = dobro (3)
* učenec tekoče ob učiteljevem usmerjanju odgovarja na vprašanja = prav dobro (4)
* učenec tekoče odgovarja na vprašanja, vsi odgovori (lahko ob manjši pomoči učitelja) so pravilni = odlično (5)

KRITERIJI ZA OCENJEVANJE GOVORNEGA NASTOPA

* vsebina: smiselnost, bogastvo;
* zgradba: razvrščanje podatkov, upoštevanje besedilne vrste, ustrezna dolžina;
* jezik: upoštevanje slogovnih načel in jezikovna pravilnost;
* govorna realizacija: učinkovitost govornega nastopanja (tekoče, razločno, primerna glasnost in hitrost);
* nastop: sproščenost, primernost.

Navodila za pripravo in natančnejše kriterije dobijo učenci pred izvedbo govornega nastopa.

DOMAČE NALOGE IN DOMAČE BRANJE

Opravljanje domačih nalog in domačih branj je učenčeva dolžnost. Za domače naloge vodimo evidenco o učenčevem delu. Z naslovi knjig, ki jih morajo prebrati za domače branje, so učenci seznanjeni ob začetku šolskega leta. Po dogovoru z učenci preverimo oz. ocenimo domače in šolsko delo o prebranih knjigah.

ZAKLJUČNA OCENA

Učenci imajo zaključeno pozitivno oceno, če usvojijo minimalne standarde znanja iz učnega načrta. Morebitne negativne ocene morajo popraviti. Ocene, pridobljene med šolskim letom, so si enakovredne.

Končno oceno pri posameznem učencu oblikujemo glede na povprečno oceno v šolskem letu, nanjo pa vplivajo še:

* redno in vestno opravljanje domačih nalog;
* sodelovanje pri pouku, prizadevnost, odnos do dela (prinašanje potrebščin, opravljanje dolžnosti med poukom …);
* napredek učenca skozi šolsko leto.

V dobro šteje tudi dodatno delo (sodelovanje na prireditvah, tekmovanjih, literarnih natečajih).